ବିଜୟିନୀ ଶତପଥୀ, ଜଣେ ଓଡ଼ିଶୀ ନୃତ୍ୟଶିଳ୍ପୀ ଓ ଗୁରୁ ଅଟନ୍ତି । ଓଡ଼ିଶୀ ନୃତ୍ୟରେ ଉତ୍କର୍ଷତା ପାଇଁ ୨୦୦୬ ମସିହାରେ ତାଙ୍କୁ କେନ୍ଦ୍ର ସଙ୍ଗୀତ ନାଟକ ଏକାଡ଼େମୀ ତରଫରୁ ଉସ୍ତାଦ ବିସମିହ୍ଲା ଖାନ ଯୁବ ପୁରସ୍କାର ପ୍ରଦାନ କରାଯାଇଥିଲା । ସେ ମାହାରୀ ସମ୍ମାନ ମଧ୍ୟ ଲାଭ କରିଛନ୍ତି । ବିଜୟିନୀ, ଭୁବନେଶ୍ୱରର ଓଡ଼ିଶା ନୃତ୍ୟ ଏକାଡ଼େମୀରେ ନୃତ୍ୟ ଶିକ୍ଷା ଲାଭ କରିଥିଲେ । ଉତ୍କଳ ବିଶ୍ୱବିଦ୍ୟାଳୟରୁ ଶିକ୍ଷାରେ ସ୍ନାତକ ଶିକ୍ଷା ହାସଲ କରିବା ପରେ, ସେ ବେଙ୍ଗାଳୁରୁର ନୃତ୍ୟଗ୍ରାମ ଅନୁଷ୍ଠାନରେ ରହି ଅଧିକ ନୃତ୍ୟ ଶିକ୍ଷାଲାଭ କରିଥିଲେ । ସେଠାରେ ସେ କ୍ରମେ ମୁଖ୍ୟ ଓଡ଼ିଶୀ ନର୍ତ୍ତକୀ ଭୂମିକା ଗ୍ରହଣ କରିଥିଲେ । ସେଠାରେ ସୁରୂପା ସେନଙ୍କ ସହ ତାଙ୍କର ଯୁଗଳବନ୍ଦୀ ଏକ ସଫଳ ନୃତ୍ୟ ନିର୍ଦ୍ଦେଶିକା ଓ ନର୍ତ୍ତକୀର ଯୋଡ଼ି ଭାବରେ ପ୍ରମାଣିତ ହୋଇଥିଲା ଓ ସେମାନେ ୨୫ ବର୍ଷ ଧରି ଏକାଠି ନୃତ୍ୟ ପରିବେଷଣ କରିଥିଲେ । ଉଭୟ ବିଜୟିନୀ ଓ ସୁରୂପା ନୃତ୍ୟଗ୍ରାମ ଅନୁଷ୍ଠାନର ନିର୍ଦ୍ଦେଶକ ପଦବୀ ମଣ୍ଡନ କରିବା ସହିତ ଓଡ଼ିଶୀ ନୃତ୍ୟ ଶିକ୍ଷା ଦେଉଥିଲେ । ପରେ ବିଜୟିନୀ ନୃତ୍ୟଗ୍ରାମ ଅନୁଷ୍ଠାନରୁ ଅଲଗା ହୋଇ, ନିଜର ଏକକ ନୃତ୍ୟ ପରିବେଷଣ କରିବାକୁ ଆରମ୍ଭ କରିଥିଲେ । ବିଜୟିନୀ, ଫଟୋଗ୍ରାଫର ମହେଶ ଭଟ୍ଟଙ୍କୁ ବିବାହ କରିଛନ୍ତି ।